T1548.18
Exported from Holy-Writings.com on 2026-06-20 - 1 clipping

舍利弗阿毘曇論姚秦罽賓三藏曇摩耶舍共曇摩崛多等譯(18)

8 神足品舍利弗阿毘曇論非問分神足品第八

問曰：

幾神足？

答曰：四。

謂欲定斷行成就修神足，精進定、心定、慧定斷行成就修神足。

云何欲？

謂欲重、欲作、欲發起、欲顯出、欲越度、欲得、欲觸、欲解、欲證，是名欲。

云何定？

若心住正住，是名定。

如是欲、如是定，是名欲定。

復次貴欲、向欲、依欲、趣欲、增上欲，以欲為主得定，心住正住，是名欲定。

復次善欲發起得定，心住正住；不善欲發起得定，心住正住；無記欲發起得定，心住正住，是名欲定。

復次不欲行善，即自思惟：

此非我所善、非所好、非所應、非所行、非我行時，我何故不欲行善？

便以欲為尊上得定，心住正住，是名欲定。

復次欲行善法，即自思惟：

是我所善、是所好、是所應、是所行、是我行時，我欲行善。

以欲為尊上得定，心住正住，是名欲定。

復次善欲不生，善欲不生已不善欲生，共貪欲瞋恚愚癡行，即自思惟：

此非我所善、非所好、非所應、非所行、非我行時，我何故不欲行善乃共貪欲瞋恚愚癡行？

尊上善欲得定，心住正住，是名欲定。

復次不善欲不生，不善欲不生已善欲生，不共貪欲瞋恚愚癡行，即自思惟：

是我所善、是所好、是所應、是所行、是我行時，我欲行善，不共貪欲瞋恚愚癡行。

以善欲為尊上得定，心住正住，是名欲定。

云何斷？

以善法引心、引正、引調，正調止、正止，不失不移，是名斷。

復次身心發起、顯出、越度、堪忍、勤力進、不退，是名斷。

復次修四正斷，是名斷。

復次捨惡不善法、生善法現世樂行，知見慧分別斷諸漏，盡一切苦際，是名斷。

云何斷行？

悅、喜、信、捨、念、正智，是名斷行。

復次欲定斷行成就修神足，除欲精進心慧，餘所隨法受、想、思、觸、思惟、覺觀、解脫、順信、悅喜，心隨信不放逸念心捨，除身進及餘所隨色，是名斷行。

云何成就？

欲定斷及斷行共起正共起、受正受、生正生具足，是名成就。

云何修？

此欲定斷行成就神足，親近正親近、依正依，勤行修學，是謂修。

云何神？

如意通、如意化、如意自在作種種變，是名神。

復次如比丘有大神力，能無量變化震動大地，以一為多以多為一，若近物遠物、若牆壁高山，徹過無礙如行虛空。

結跏趺坐陵虛如鳥，入出地中如出沒水、履水如地，身出烟焰如大火聚，日月威德以手捫摸，乃至梵天身得自在，是名神。

何謂足？

如欲定斷行，是足、是齊、是因、是門、是用、是道、是至、是緣、是緒、是勢。

神生正生、起正起、出正出、如意正如意，是謂足。

若比丘欲定斷行成就修神足，令我欲不高不下不沒不散，前後常想行，前如後、後如前，晝如夜、夜如晝，其心開悟無有覆蓋。

修行明了，以身定心、以心定身，樂想輕想舉身行。

云何下欲？

若欲共懈怠相應，不勤進、不自勉、廢善退法，是名下欲。

云何懈怠？

窳墮𗄼懵於善法廢退，是名懈怠。

若欲共懈怠相應，不勤進、不自勉、廢退善法，是名下欲。

云何高欲？

若欲共掉相應、不共寂靜相應，成就亂行，是名高欲。

云何掉？

若心亂不寂靜，是名掉。

若欲共掉相應、不共寂靜相應，成就亂行，是名高欲。

云何沒欲？

若欲共睡眠相應、不共滅念，慧不成就、不別善法，是名沒欲。

云何睡眠？

煩惱未斷，身不樂、不調、不輕、不軟、不除，是名睡。

云何眠？

煩惱未斷，心𗄼懵覆蔽，是名眠。

若欲共睡眠相應、滅念不相應，慧不成就、不別善法，是名沒欲。

云何散欲？

起欲染、共欲染相應，多欲見淨不觀過患，於外五欲心散，著色聲香味觸，是名散欲。

云何欲染？

若欲欲、欲膩、欲愛、欲喜、欲支、欲網、欲忍、欲得、欲集、欲悕望，是名欲染。

若欲向欲染、共欲染欲染相應，多欲見淨不觀過患，於外五欲心散，著色聲香味觸，是名散欲。

云何前後常想行？

若比丘旦行，如事思惟入善法、出世間入涅槃，離欲定相應；旦行已日中行，日中行已晡行，晡行已上經行，上經行已下經行，下經行已入室，入室已初夜行，初夜行已後夜行，後夜行已如事思惟入善法、出世間入涅槃，離欲定相應，是名前後常想行。

云何前如後、後如前？

如比丘如事根、力、覺、禪、解脫定入定前行，如事根、力、覺、禪、解脫定入定後行；如事根、力、覺、禪、解脫定入定後行已，如事根、力、覺、禪、解脫定入定前後行，是謂前如後後如前。

云何晝如夜、夜如晝？

如比丘若取明想善受晝想，後如晝思惟明想，夜亦如是；如夜，晝亦如是，是名晝如夜、夜如晝。

云何其心開悟無有覆蓋？

若貪欲瞋恚愚癡垢、煩惱垢、障礙覆蓋繫縛不善行垢，是障礙心、不開心、覆蓋心、是蔽心、是起向縛不淨心、是不白不明了心，是名覆蓋心。

若心無貪欲瞋恚愚癡垢，乃至明了心，是謂其心開悟無有覆蓋。

云何修有明心？

若比丘修共慧光明心修有明心、修共明想心修有明心。

云何共慧光明心？

若三慧照明，謂聞思修慧，是名共慧光明心。

若親近正親近勤行修學，是謂修共慧光明心修有明心。

云何共明想心？

若比丘取諸明相，若火光日月光、珠光星宿光。

取諸光明相已，若樹下露處思惟光明、知光明、解光明、受光明，如實人若想憶想知想，是名光明想心。

若共想生共住共滅，是名共明想心。

若親近正親近勤行修學，是名修共明想心修有明心。

復次比丘若於樹下露處，以清淨心遍解行有明心勝，如實人若想憶想知想，是名明想心。

若共想生共住共滅，是名共明想心。

若親近正親近勤行修學，是名修共明想心修有明心。

復次比丘若一樹下若二若三乃至十樹，以清淨心遍解行有明心勝，乃至是名修共明想心修有明心。

復次比丘若於一園以清淨心遍解行，乃至是名修共明想心修有明心。

復次比丘於一園若二若三乃至十園，以清淨心遍解行，乃至是名修共明想心修有明心。

復次比丘一聚落若二若三乃至十聚落，以清淨心遍解行，乃至是名修共明想心修有明心。

復次比丘乃至水陸周匝，以清淨心遍解行，乃至是名修共明想心修有明心。

云何以身定心、以心定身？

若比丘以心身上正上舉正舉。

如人持鉢乞食，以絡盛鉢，盛正盛舉正舉。

如是比丘以心身上正上舉正舉。

云何比丘以身定心？

若比丘思惟身無常、知無常、解無常、受無常，如是不放逸觀，得定心住正住身樂身調身輕身軟身除，是名以身定心。

復次比丘身苦惱癰箭味患、依緣、壞法、不定、不滿、可壞、苦空無我，思惟緣、知緣、解緣、受緣，即無明緣行乃至名色緣六入，如是不放逸觀得定心住正住，身樂身調身輕身軟身除，是名以身定心。

復次比丘思惟身滅、知滅、解滅、受滅，即無明滅則行滅乃至名色滅則六入滅，如是不放逸觀得定，心住正住，身樂身調身輕身軟身除，是名以身定心。

復次比丘行知行樂、住知住樂、坐知坐樂、取知取樂，如是身住樂如實知住樂，如是不放逸觀得定，心住正住，身樂身調身輕身軟身除，是名以身定心。

乃至復次比丘若見死屍在火聚上燒，髮毛皮膚血肉筋脈骨髓漸漸消盡，觀此法不至東西南北四維上下、不至餘處住，此法本無而生、已有還滅。

觀身如是法，不放逸觀得定，心住正住，得身樂身調身輕身軟身除，是名以身定心此章乃有三十四科復次釋以身定心不異，一支道說，故略之。

云何比丘以心定身？

如比丘思惟心無常、知心無常、解心無常、受心無常，如是不放逸觀得定，心住正住，得心樂心調心輕心軟心除，是名以心定身。

復次比丘觀心苦惱癰箭味患、依緣、壞法、不定、不足、可壞、苦空無我，思惟緣、知緣、解緣、受緣，即無明緣行行緣識。

如是不放逸觀得定，心住正住，得心樂心調心輕心軟心除，是名以心定身。

復次比丘思惟心滅、知滅、解滅、受滅，即無明滅則行滅、行滅則識滅。

如是不放逸觀得定，心住正住，得心樂心調心輕心軟心除，是名以心定身。

復次比丘有欲心如實知有欲心、無欲心如實知無欲心，乃至有勝心、無勝心如實知。

如是不放逸觀得定，心住正住，得心樂心調心輕心軟心除，是名以心定身。

云何樂想憶想上身行？

云何樂想？

若比丘離欲惡不善法，有覺有觀離生喜樂，成就初禪行。

若身離生喜樂，津液遍滿。

此身盡離生喜樂，津液遍滿無有減少。

如善澡浴師善澡浴師弟子，以細澡豆盛著器中，以水灑已調適作摶，摶此摶津液遍滿，不乾不濕內外和潤。

如是比丘身離生喜樂津液遍滿，此身盡離生喜樂，津液遍滿無有減少。

如實人若想憶想知想，是名樂想。

此想身微受、正微受、緣微受。

以何身受？

意身受。

是名樂想上身行。

復次比丘滅覺觀內淨信心，無覺無觀定生喜樂，成就二禪行。

若此身定生喜樂津液遍滿，身盡定生喜樂，津液遍滿無有減少。

如大陂湖以山圍繞，水從底涌出，水不從東西南北方來，陂水自從底涌而出，此陂津液遍滿無有減少。

如是比丘此身定生喜樂津液遍滿，此身盡定生喜樂，津液遍滿無有減少。

如實人若想憶想，是名樂想。

此想身微受、正微受、緣微受。

以何身受？

意身受。

是謂樂想上身行。

復次比丘離喜樂，捨行念正智身受樂，如諸聖人解捨念樂行，成就三禪行。

若此身無喜樂津液遍滿，此身無喜樂盡，津液遍滿無有減少。

如優鉢羅池、波頭摩池、拘牟頭池、分陀利池，若優鉢羅花乃至分陀利花，從泥涌出未能出水，此花若根若頭水津液遍滿，從根至頭從頭至根津液遍滿無有減少。

如是比丘若此身無喜樂津液遍滿，此身盡津液遍滿無有減少。

如實人若想憶想知想，是名樂想。

若想身微受、正微受、緣微受。

以何身受？

意身受。

是名樂想上身行。

復次比丘斷苦樂先滅憂喜，不苦不樂捨念淨，成就四禪行。

若此身以清淨心遍解行，此身清淨無不遍處。

如男子女人著白淨衣上下具足，從頭至足、從足至頭無不覆處。

如比丘若此身以清淨心遍解行，此身清淨無不遍處。

如實人若想憶想知想，是名樂想。

此想身微受、正微受、緣微受。

以何身受？

意身受。

是名樂想上身行。

云何輕想？

若比丘思惟身輕、知輕、解輕、受輕，如兜羅綿輕、如劫鉢輕，布著平地，微風來吹便得離地。

如是比丘思惟身輕、知輕、解輕、受輕，如是不放逸觀得定，心住正住，即得定已離地四寸上行。

如實人若想憶想知想，是名輕想。

此想身微受、正微受、緣微受。

以何身受？

以意身受。

是名輕想上身行。

若比丘此定親近多修學，若離地一尺上行、若二尺上行，如實人若想憶想知想，是名輕想。

此想身微受、正微受、緣微受。

以何身受？

意身受。

是謂輕想上身行。

若比丘若此定親近多修學，離地半人身上行、若一人身二人身，乃至七人身上行。

如實人若想憶想知想，是名輕想。

若此想身微受、正微受、緣微受。

以何身受？

意身受。

是謂輕想上身行。

若比丘此定親近多修學，若離地半多羅樹上行、若一多羅樹，乃至七多羅上行。

如實人若想憶想知想，是名輕想。

此想身微受、正微受、緣微受。

以何身受？

意身受。

是謂輕想上身行。

若比丘此定親近多修學，如意所欲離地上行無有限量，近遠盡能住至。

如實人若想憶想知想，是名輕想。

若此想身微受、正微受、緣微受。

以何身受？

意身受。

是謂輕想上身行。

若比丘彼樂想輕想親近正親近多修學，欲令我心調伏寂靜由力自在，如意所欲成就種種神足。

若彼樂想輕想親近正親近多修學已，心調寂靜，由力自在，如意所欲得成就種種神足。

彼受種種無量神足，能動大地，以一為多、以多為一，若近若遠，高出牆壁徹過無礙如行虛空。

結加趺坐遊空如鳥，於地出沒猶出入水、履水如地，身出烟焰如大火聚，日月有大威德手能捫摸，乃至梵天身得自在，如定品廣說。

是名欲定斷行成就修神足。

精進定、心定、慧定斷行成就修神足，亦如是廣說。
-- T1548.18 — Taisho Tipitaka (CC0-1.0)